Ammattina Sankari lehdistötiedote 17.11.2023

Vapaa julkaistavaksi

Sankarikuljettajana palkittiin Juha Jortikka

Empimätöntä apua

Juha Jortikan päättäväisyys kuljettajakollegaa kohdanneen onnettomuuden tapahtumapaikalla edustaa nopeaa reagointia ja pyyteetöntä asennetta lähimmäisen auttamiseksi hädän hetkellä. Esimerkillinen toiminta nosti Juhan tämän vuoden Ammattina Sankari -kampanjan palkituksi.Säkyläläisen Kuljetus-Perkola Oy:n kuorma-autonkuljettaja Juha Jortikka oli kuluvan vuoden lokakuussa ajamassa arkipäivänä valtatie 12:ta kohti Köyliötä. Rauman kohdalla matka sai kuitenkin odottamattoman käänteen, kun vastaantuleva täysperävaunuyhdistelmä kaartoi noin 300–400 metriä ennen Juhan kuljettaman ajoneuvon kohtaamista kaistan yli ja edelleen ojaan.
Välittömästi suistumisonnettomuuden havaittuaan Juha soitti hätänumeroon ja pysäytti oman ajoneuvonsa ojaan kaatuneen raskaan yhdistelmän luo.
“Ajatuksena oli heti, että yhdistelmän kuljettaja on saattanut saada sairauskohtauksen”, Juha kertaa tapahtunutta.
Kaatuneen ajoneuvon apukuljettajan puoleisen oven auki saatuaan Juha Jortikka huomasi kuljettajan vielä hengittävän, mutta pian hengitys pysähtyi ja onnettomuusajoneuvon kuljettaja muuttui veltoksi. VPK-taustainen Juha ei kuitenkaan jäänyt tilanteessa toimettomaksi vaan potki kaatuneen kuorma-auton tuulilasin irti, jotta kykeni siirtämään kuljettajan ulos ohjaamosta.
Siirron jälkeen hän aloitti välittömästi elvytyksen jatkaen sitä, kunnes pelastustoimi saapui paikalle. Tämä tapahtui alle kymmenen minuuttia onnettomuushetkestä, joten Juhan toiminnan ansiosta onnettomuusauton kuljettaja sai välitöntä ensiapua ja toisaalta pääsy pelastusalan ammattilaisten käsiin oli olosuhteet huomioiden lyhin mahdollinen.
Valitettavasti sairauskohtauksen saanutta kuljettajaa ei voitu lopulta pelastaa, vaan hän menehtyi myöhemmin Porin keskussairaalassa.
Juha itse ei halua korostaa tekoaan, mutta laaja kuljettajayhteisö epäilemättä arvostaa hänen toimintaansa ja asennettaan, jollaista nyky-yhteiskunnassa kaipaisi enemmänkin. Arvostuksen antajiin liittyi myös Bridgestone Finlandista, Rahtarit ry:stä, Milcoasta, Scania Suomesta ja Raskas Kalusto -lehdestä koostuva Ammattina Sankari -kampanjan raati, joka valitsi Juha Jortikan vuoden 2023 sankariksi.
Juha palkittiin Helsingissä 16. marraskuuta järjestetyssä Ammattina Sankari -gaalassa 5 000 euron palkintosummalla, josta perinteisesti puolet ohjataan voittajan valitsemaan hyväntekeväisyyskohteeseen. Tämän vuoden sankarin itseään ja toimintaansa korostamattomasta asenteesta kertoi kuitenkin myös se, että Juha päätyi ohjaamaan koko

5 000 euron summan Mieli Ry:lle.

Ammattina Sankari- kampanja on kolmentoista vuoden aikana lahjoittanut eri hyväntekeväisyyskohteisiin yhteensä 52357 Euroa.

kuvateksti:

Ammattina Sankari- kampanjan vuoden 2023 palkitsema Sankari Juha Jorkitta ja Mieli ry:n Mirkku Natunen. (kuva Alfred Adersson)

Lisätietoja: Jussi Huhta, 040 840 3531, jussi.huhta@bridgestone.eu